b"\n_START_ARTICLE_\nPlexe nervi\xc3\xb3s\n_START_PARAGRAPH_\nUn plexe nervi\xc3\xb3s \xc3\xa9s una xarxa de nervis que s'interseccionen. Hi ha plexes nerviosos espinals; aix\xc3\xad com altres formes de plexes auton\xc3\xb2mics, molts dels quals s\xc3\xb3n una part del sistema nervi\xc3\xb3s ent\xc3\xa8ric. Per als plexes de la columna vertebral, llevat de les branques ventrals dels nervis de D2-D12, es combinen els conjunts de branques ventrals dels nervis espinals que serveixen a la mateixa zona del cos agrupats en un o diversos nervis m\xc3\xa9s grans. Hi ha diversos en el cos, incloent:\n_START_SECTION_\nPatologia dels plexes nerviosos\n_START_PARAGRAPH_\nLes lesions m\xc3\xa9s freq\xc3\xbcents dels plexes nerviosos es deuen a causes traum\xc3\xa0tiques o a processos neoproliferatius. Per exemple, el plexe braquial d'un nad\xc3\xb3 pot sofrir danys per maniobres obst\xc3\xa8triques o el d'un adult ser directament afectat per un accident, per la compressi\xc3\xb3 d'un hematoma proper o per efecte del corrent el\xc3\xa8ctric. Una de les complicacions de l'artr\xc3\xb2desi (fixaci\xc3\xb3 quir\xc3\xbargica de dos o m\xc3\xa9s v\xc3\xa8rtebres) cervical per via anterior i de certs procediments de cirurgia odontol\xc3\xb2gica \xc3\xa9s l'afectaci\xc3\xb3 dels plexes far\xc3\xadngics, generalment unilateral. Les caigudes s\xc3\xb3n una causa comuna de lesions del plexe lumbar o sacre._NEWLINE_Els tumors que afecten als plexes nerviosos s\xc3\xb3n poc usuals; per\xc3\xb2 de tipus molt divers (tan intr\xc3\xadnsecs com extr\xc3\xadnsecs als nervis que formen un determinat plexe, de naturalesa benigna o maligna o d'expansi\xc3\xb3 lenta o r\xc3\xa0pida). Alguns pertanyent al grup de tumors de la beina dels nervis perif\xc3\xa8rics (neurofibromes i schwannomes, entre ells); molts, per\xc3\xb2, s\xc3\xb3n met\xc3\xa0statics o s'originen en teixits adjacents (liposarcomes, osteocondromes, hemangiopericitomes, etc.). Ocasionalment, la lesi\xc3\xb3 del plexe \xc3\xa9s un resultat transitori de la radiaci\xc3\xb3 emprada per tractar una neopl\xc3\xa0sia contigua._NEWLINE_Una plexopatia por ser conseq\xc3\xbc\xc3\xa8ncia del desenvolupament d'una osteomielitis o d'una artritis s\xc3\xa8ptica en una estructura osteoarticular propera. Rares vegades, el seu origen \xc3\xa9s una arteritis de c\xc3\xa8l\xc2\xb7lules gegants que cursa amb par\xc3\xa8sia braquial proximal bilateral. No \xc3\xa9s excepcional que aparegui com la complicaci\xc3\xb3 cr\xc3\xb2nica d'un herpes z\xc3\xb2ster._NEWLINE_La lesi\xc3\xb3 completa del plexe cervical es poc habitual. A la casu\xc3\xadstica m\xc3\xa8dica s'han recollit casos de plexopatia cervical por compressi\xc3\xb3, tracci\xc3\xb3, ferides penetrants, iatrog\xc3\xa8nia anest\xc3\xa8sica, dissecci\xc3\xb3 de l'arteria vertebral, tumoracions i infeccions com ara la lepra o el dengue. La seva cl\xc3\xadnica es caracteritza per un d\xc3\xa8ficit sensitiu cranial postero-lateral, cervical i parcialment tor\xc3\xa0cic, amb par\xc3\xa0lisi diafragm\xc3\xa0tica. La par\xc3\xa0lisi bilateral del diafragma cursa amb dispnea i hipoventilaci\xc3\xb3 secund\xc3\xa0ria. L'afectaci\xc3\xb3 incompleta d'aquest plexe \xc3\xa9s molt m\xc3\xa9s comuna. Si el dany es produeix a les branques motores del plexe, la rotaci\xc3\xb3 cervical, la flexi\xc3\xb3 cervical, la rotaci\xc3\xb3 escapular i/o l'elevaci\xc3\xb3 de les espatlles poden alterar-se. El nervi occipital major \xc3\xa9s l'element sensitiu del plexe que m\xc3\xa9s vegades pateix lesions a conseq\xc3\xbc\xc3\xa8ncia de cirurgia cervical o per patologia degenerativa vertebral._NEWLINE_La plexopatia lumbosacra diab\xc3\xa8tica o s\xc3\xadndrome de Bruns-Garland \xc3\xa9s una entitat inflamat\xc3\xb2ria infreq\xc3\xbcent i d'inici insidi\xc3\xb3s que afecta al \xe2\x89\xa41% dels diab\xc3\xa8tics. T\xc3\xa9 una etiologia autoimmune. Es caracteritza per dolor intens de la regi\xc3\xb3 proximal dels membres inferiors, associat a debilitat i atr\xc3\xb2fia muscular. Acostuma a remetre amb un correcte control de la diabetis de base. Encara que el seu curs \xc3\xa9s autolimitat i el pron\xc3\xb2stic favorable, pot tenir recidives m\xc3\xbaltiples i ocasionar seq\xc3\xbceles motores i sensitives permanents. La plexitis lumbosacra idiop\xc3\xa0tica, tamb\xc3\xa9 anomenada radiculoplexopatia lumbosacra no diab\xc3\xa8tica, presenta els mateixos trets cl\xc3\xadnics i patol\xc3\xb2gics que la s\xc3\xadndrome de Bruns-Garland, per\xc3\xb2 sense alts nivells de glucosa en sang._NEWLINE_Rarament apareixen plexopaties d'origen incert, com ara la s\xc3\xadndrome de Parsonage-Turner o plexitis braquial. Aquesta patologia deriva d'una desmielinitzac\xc3\xado del plexe braquial i provoca un dolor sobtat a l'espatlla, seguit de debilitat i/o p\xc3\xa8rdua sensorial a l'espatlla i/o l'extremitat superior. T\xc3\xa9 una forma familiar autos\xc3\xb2mica dominant i una forma idiop\xc3\xa0tica que es creu relacionada amb infeccions virals pr\xc3\xa8vies._NEWLINE_Les persones que pateixen disautonomia familiar, un trastorn hereditari caracteritzat per disfunci\xc3\xb3 sensitiva i afectaci\xc3\xb3 greu de l'activitat del sistema nervi\xc3\xb3s aut\xc3\xb2nom (tamb\xc3\xa9 anomenat s\xc3\xadndrome de Riley-Day), presenten una despoblaci\xc3\xb3 ganglionar i neuronal al plexe d'Auerbach que \xc3\xa9s la causa de les seves importants alteracions de la motilitat intestinal._NEWLINE_La ganglionitis mient\xc3\xa8rica eosinof\xc3\xadlica (una neuropatia inflamat\xc3\xb2ria que afecta al plexe hom\xc3\xb2nim) \xc3\xa9s una de les patologies que provoquen la s\xc3\xadndrome de pseudoobstrucci\xc3\xb3 cr\xc3\xb2nica intestinal. De vegades, \xc3\xa9s presenta de forma conjunta amb la malaltia de Hirschsprung."